་བཙོན་ར་ན། །སྐྱིད་དུ་རེ་ནས་སྡུག་བསྒུར་བྱེད། །ཡུན་རིང་གྱི་ནད་པ་གཅོང་ཅན་འདྲ། །སྦྱངས་སྦྱངས་ནས་འཆི་བ་ཡི་རེ་མུག །ཅེས་གསུངས་པས། འཁོར་བ་སྡུག་བསྔལ་གྱི་རྒྱ་མཚོ་ལས་ཐར་པར་བྱེད་དགོས། དེ་བས་ན་སྐྱབས་འགྲོ་སེམས་བསྐྱེད་བྱ་བ་ནི། མདུན་གྱི་ནམ་མཁར་དཔག་བསམ་ཤིང་གི་སྡོང་པོ་རྩ་བ་གསེར་ལ་བྱས་པ། འདབ་མ་རིན་པོ་ཆེ་སྣ་ཚོགས་ཀྱིས་སྤྲས་པའི་སྟེང་དུ། གྱད་དང་སེང་གེ་ཆེན་པོ་བརྒྱད་ཀྱིས་བཏེག་པའི་སྟེང་དུ། པདྨ་དང་ཉི་མ། དར་གྱི་ལྷུབ་གདན་དང་བཅས་པའི་གདན་གྱི་སྟེང་དུ། དྲིན་ཅན་རྩ་བའི་བླ་མ་ལ་བཀའ་བརྒྱུད་བླ་མའི་ཚོགས་ཀྱིས་བསྐོར་བ། བླ་མའི་གཡས་སུ་རྒྱལ་བ་ཤཱཀྱ་ཐུབ་པ་ལ་དུས་གསུམ་གྱི་སངས་རྒྱས་ཀྱིས་བསྐོར་བ། བླ་མའི་རྒྱབ་ཏུ་ཡུམ་ཆེན་མོ་ལ་ལུང་དང་རྟོགས་པའི་ཆོས་གསུང་རབ་པོ་ཏིའི་ཚུལ་གྱིས་བསྐོར་བ། བླ་མའི་གཡོན་དུ་འཕགས་པ་སྤྱན་རས་གཟིགས་དབང་ཕྱུག་ལ་བྱང་ཆུབ་སེམས་དཔའི་དགེ་འདུན་དང་ཉན་ཐོས་ཀྱི་དགེ་འདུན་རྣམས་ཀྱིས་བསྐོར་བ། བླ་མའི་མདུན་དུ་དཔལ་འཁོར་ལོ་སྡོམ་པ་ལ་ཡི་དམ་གྱི་ལྷ་ཚོགས་རྣམས་ཀྱིས་བསྐོར་བ། དེའི་མཐར་དཔའ་བོ་མཁའ་འགྲོ་དམ་པ་ཆོས་སྐྱོང་བའི་སྲུང་མ་རྣམས་སྤྲིན་གཏིབས་པའི་ཕུང་པོ་ལྟར་བཞུགས་པར་བསམས་ལ། རང་གི་གཡས་གཡོན། མདུན་རྒྱབ་རྣམས་ནས་དྲིན་ཅན་གྱི་ཕ་མས་གཙོས་པའི་རིགས་དྲུག་གི་སེམས་ཅན་རྣམས་ཀྱིས་སྐྱབས་འགྲོའི་རམ་འདེགས་འུར་གྱིས་བྱེད་པར་བསམས་ལ། དྲིན་ཅན་ཕ་མས་ཐོག་དྲངས་ནམ་མཁའ་དང་། མཉམ་པའི་སེམས་ཅན་ཐམས་ཅད། ཕྱོགས་བཅུ་དུས་གསུམ་གྱི་དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་ཡེ་ཤེས་རྡོ་རྗེའི་ངོ་བོར་གྱུར་པ་ཆོས་ཀྱི་ཕུང་པོ་སྟོང་ཕྲག་བརྒྱད་བཅུ་རྩ་བཞིའི་འབྱུང་གནས། འཕགས་པའི་དགེ་འདུན་ཐམས་ཅད་ཀྱི་མངའ་བདག །དྲིན་ཅན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ལ་སྐྱབས་སུ་མཆི། སངས་རྒྱས་ལ༴ ཆོས་ལ༴ དགེ་འདུན་ལ༴ དཔའ་བོ་མཁའ་འགྲོ་ཆོས་སྐྱོང་བའི་སྲུང་མ་ཡེ་ཤེས་ཀྱི་སྤྱན་དང་ལྡན་པ་རྣམས་ལ་སྐྱབས་སུ་མཆི། ཞེས་པ་བརྒྱ་རྩ་ཙམ་དང་། མངོན་རྟོགས་ནས་འབྱུང་བ་བཞིན། ཕྱོགས་བཅུར་བཞུགས་པ་ལན་གསུམ། སེམས་བསྐྱེད། ཇི་ལྟར་དུས་གསུམ་མགོན་པོ་ལན་གསུམ་རྣམས་བྱས་ལ་སྐྱབས་ཡུལ་མཐའ་ནས་རིམ་པ་བཞིན་གཅིག་ལ་གཅིག་ཐིམ། མཐར་རྩ་བའི་བླ་མ་གདན་ཁྲི་དང་བཅས་པ་འོད་དུ་ཞུ། རང་ལ་ཐིམ་པས། བླ་མའི་སྐུ་གསུང་ཐུགས་དང་རང་གི་ལུས་ངག་ཡིད་གསུམ་དབྱེར་མེད་གཅིག་ཏུ་འདྲེས་པ་ལ་མཉམ་པར་བཞག་གོ །གཉིས་པ་རྡོ་རྗེ་སེམས་དཔའི་བསྒོམ་བཟླས་ནི། རང་གི་སྤྱི་བོར་པཾ་ལས་པདྨ། ཨ་ལས་ཟླ་བའི་དཀྱིལ་འཁོར་གྱི་སྟེང་དུ། ཧཱུྃ་ལས་རྡོ་རྗེ་རྩེ་ལྔ་པ་ལྟེ་བ་ལ་ཧཱུྃ་གིས་མཚན་པ་ལས་འོད་འཕྲོས། འཕགས་པ་མཆོད། སེམས་ཅན་གྱི་དོན་བྱས་ཚུར་འདུས་ཧཱུྃ་ལ་ཐིམ། དེ་ཡོངས་སུ་གྱུར་པ་ལས་དཔལ་རྡོ་རྗེ་སེམས་དཔའ་སྐུ་མདོག་དཀར་པོ་ཞལ་ཅིག་ཕྱག་གཉིས་རྡོ་རྗེ་དང་དྲིལ་བུ་འཛིན་པས་ཡུམ་ལ་འཁྱུད་པ། ཡུམ་རྡོ་རྗེ་སྙེམས་མ་དམར་མོ་གྲི་གུག་དང་ཐོད་པ་འཛིན་པས་ཡབ་ལ་འཁྱུད་པ། གཉིས་ཀའང་རུས་པ་དང་རིན་པོ་ཆེའི་རྒྱན་གྱིས་བརྒྱན་པ། ཞབས་རྡོ་རྗེའི་སྐྱིལ་མོ་ཀྲུང་དུ་བཞུགས་པའི་དཔྲལ་བར་ཨོཾ། མགྲིན་པར་ཨཱ། ཐུགས་ཀར་ཧཱུྃ། ཧཱུྃ་ལས་འོད་འཕྲོས། ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་རྡོ་རྗེ་སེམས་དཔའ་ཡབ་ཡུམ་གྱི་རྣམ་པར་སྤྱན་དྲངས། ཛ་ཧཱུྃ་བྃ་ཧོ། བཅོམ་ལྡན་འདས་བདག་དང་མཐའ་ཡས་པའི་སེམས་ཅན་ཐམས་ཅད་ཀྱི་སྡིག་སྒྲིབ་ཉེས་ལྟུང་དྲི་མའི་ཚོགས་ཐམས་ཅད་བྱང་ཞིང་དག་པར་མཛད་དུ་གསོལ། རྡོ་རྗེ་སེམས་དཔའི་ཐུགས་ཁར་ཟླ་བའི་དཀྱིལ་འཁོར་གྱི་སྟེང་དུ་རྡོ་རྗེ་དཀར་པོ་གཅིག་གསལ་བ་ལ། ཡི་གེ་རྒྱ་པ་གཡས་སྐོར་དུ་དངུལ་ཆུའི་མདོག་ལྟ་བུ་འཁོར་བ་ལ་དམིགས་ཏེ། ཡི་གེ་བརྒྱ་པ་ཅི་ནུས་སུ་བཟླས་པས། རྡོ་རྗེ་སེམས་དཔའ་ཡབ་ཡུམ་གྱི་སྦྱོར་མཚམས་ནས། བདུད་རྩིའི་རྒྱུན་དཀར་ན་ར་ར་བྱུང་། རང་རང་གི་སྤྱི་བོ་ཚངས་པའི་བུ་ག་ནས་མར་ཞུགས། ནད་གདོན། སྡིག་སྒྲིབ་ཉེས་ལྟུང་དྲི་མའི་ཚོགས་ཐམས་ཅད་གཤང་ལམ་དང་། བ་སྤུའི་ཁུང་བུ། མཐེ་བོང་གི་རྩེ་རྣམས་ནས་ནག་འདུ་རུ་རུ་འཐོན་པར། རང་གི་ལུས་ངག་ཡིད་གསུམ་གྱི་སྡིག་སྒྲིབ་དག །ལུས་ཤེལ་གོང་གཡའ་དག་པ་ལྟ་བུར་སོང་བར་བསམས་ལ་མགོན་པོ་སོགས་བརྗོད། རྡོ་རྗེ་སེམས་དཔའི་ཞལ་ནས། རིགས་ཀྱི་བུ་ཁྱོད་ཀྱི་ཚེ་འཁོར་བ་ཐོག་མ་མེད་པ་ནས་བསགས་པའི་སྡིག་སྒྲིབ་ཉེས་ལྟུང་དྲི་མའི་ཚོགས་ཐམས་ཅད་བྱང་ཞིང་དག་པ་ཡིན་ནོ་ཨང་ཞེས་པའི་བཀའི་གནང་བ་བྱིན་པར་མོས་ལ། མཐར་རྡོ་རྗེ་སེམས་དཔའ་ཡབ་ཡུམ་འོད་དུ་ལྟེམ་གྱིས་ཞུ་རང་ལ་ཐིམ་པས། རྡོ་རྗེ་སེམས་དཔའ་ཡབ་ཡུམ་གྱི་སྐུ་གསུང་ཐུགས་དང་། རང་གི་ལུས་ངག་ཡིད་གསུམ་དབྱེར་མེད་གཅིག་ཏུ་འདྲེས་པ་ལ་མཉམ་པར་བཞག་གོ །གསུམ་པ་བླ་མའི་རྣལ་འབྱོར་ནི། རང་ཉིད་སྐད་ཅིག་གིས་པདྨ་དང་ཉི་མའི་གདན་གྱི་སྟེང་དུ། བཅོམ་ལྡན་འདས་དཔལ་འཁོར་ལོ་སྡོམ་པ་ཨིནྡྲ་ནཱི་ལ་དང་མཚུངས་པའི་སྐུ་མདོག་སྔོན་པོ་ཞལ་བཞི་ཕྱག་བཅུ་གཉིས་པ། ཞབས་གཡས་བརྐྱང་བས་དུས་མཚན་མ་དམར་མོའི་ནུ་མ་མནན་པ། གཡོན་ཅུང་ཟད་སྐུམ་པས་འཇིགས་བྱེད་སྔོན་པོའི་དཔྲལ་བར་མནན་པ། རྩ་ཞལ་སྔོན་པོ། གཡོན་ཞལ་ལྗང་གུ། རྒྱབ་ཞལ་དམར་པོ། གཡས་ཞལ་སེར་པོ། ཞལ་རེ་རེ་ལ་སྤྱན་གསུམ་གསུམ་དང་ལྡན་པ། ནོར་བུ་དང་སྣ་ཚོགས་རྡོ་རྗེ་དང་། ཟླ་བ་ཕྱེད་པས་མཚན་པའི་ཐོར་ཚུགས་ཅན། མི་མགོ་སྐམ་པོ་ལྔའི་དབུ་རྒྱན་དང་། རློན་པ་ལྔ་བཅུའི་དོ་ཤལ་བྱས་པ། འཁོར་ལོ་དང་། རྣ་ཆ་དང་། མགུལ་རྒྱན་དང་། གདུབ་བུ་དང་། སྐེ་རགས་དང་། ཐལ་ཆེན་ཏེ་ཕྱག་རྒྱ་དྲུག་གིས་བརྒྱན་པ། ཞལ་མཆེ་བ་གཙིགས་ཤིང་འཇིགས་པར་བྱེད་པ། སྟག་གི་ལྤགས་པའི་ཤམ་ཐབས་ཅན། གད་ཀྱི་ཉམས་དགུ་དང་ལྡན་པ་སྟེ། སྐུ་དཔའ་བ་དང་། སྒེག་པ་དང་། འཇིགས་སུ་རུང་བ་དང་། གསུང་རྒོད་པ་དང་། གཤེ་བ་དང་། རྔམ་པ་དང་། ཐུགས་སྙིང་རྗེ་བ་དང་། ཞི་བ་དང་། ངོ་མཚར་བའོ། །ཕྱག་བཅུ་གཉིས་ཀྱིས་སྤྲས་པའི། དང་པོ་གཉིས་ཀྱིས་རྡོ་རྗེ་དང་དྲིལ་བུ་འཛིན་པས་ཡུམ་ལ་འཁྱུད་པ། དེའི་འོག་མ་གཉིས་ཀྱིས་གླང་པོ་ཆེའི་ལྤགས་པ་རློན་པ་གདེངས་ནས་འཛིན་པ། །གཡས་ཀྱི་གསུམ་པ་ན་ཌཱ་མ་རུ། བཞི་པ་ན་དགྲ་སྟ། ལྔ་པ་ན་གྲི་གུག དྲུག་པ་ན་མདུང་རྩེ་གསུམ་པ། གཡོན་གྱི་གསུམ་པ་ན་ཁ་ཊྭཱཾ་ག །བཞི་པ་ན་ཐོད་པ་ཁྲག་གིས་བཀང་བ། ལྔ་པ་ན་རྡོ་རྗེའི་ཞགས་པ། དྲུག་པ་ན་ཚངས་པའི་མགོ་བོ་གདོང་བཞི་པ་བསྣམས་པ། དེའི་པང་ན་ཡུམ་རྡོ་རྗེ་རྣལ་འབྱོར་མ་སྐུ་མདོག་དམར་མོ། ཞལ་ཅིག་ཕྱག་གཉིས་སྤྱན་གསུམ་པ། ཐོད་པ་དུམ་བུའམ་སྐེ་རགས་ཅན། ཁ་ཊྭཱཾ་ག་དང་ཐོད་པས་མཚན་པའི་ཕྱག་གཡོན་པས་ཡབ་ལ་འཁྱུད་པ། གཡས་རྡོ་རྗེ་དང་བཅས་པའི་སྡིག་མཛུབ་སྟེང་གི་ནམ་མཁའ་ལ་འཕྱར་བ། མི་མགོ་སྐམ་པོ་ལྔའི་དབུ་རྒྱན་དང་། རློན་པ་ལྔ་ཅུའི་དོ་ཤལ་ཅན། གཅེར་བུ་སྐྲ་གྲོལ་ཞིང་ཕྱག་རྒྱ་ལྔས་བརྒྱན་པ། བྱིན་པ་གཉིས་ཀྱིས་བཅོམ་ལྡན་འདས་ཀྱི་བརླ་གཉིས་ལ་འཁྱུད་པ། གཉིས་ཀའང་ཡེ་ཤེས་ཀྱི་མེ་འབར་བའི་དབུས་ན་བཞུགས་པའོ། །གཙོ་བོའི་ཐུགས་ཀར་རང་འདྲའི་ཡེ་ཤེས་སེམས་དཔའ་ཚོན་གང་བ། དེའི་ཐུགས་ཀར་པདྨ་དང་ཉི་མའི་གདན་གྱི་སྟེང་དུ་ཧཱུྃ་ཡིག་ནག་པོ་དང་། མགྲིན་པར་ཧེ་རུ་ཀ་ནག་པོ་ཞལ་ཅིག་ཕྱག་གཉིས་པ་བསྒོམ་དེ་ནས་ཡབ་ཡུམ་གཉིས་ཀའི་སྤྱི་བོར་ཨོཾ། མགྲིན་པར་ཨཱཿ ཐུགས་ཁར་ཧཱུྃ། ཡབ་ཀྱི་སྙིང་ཁར་ཨོཾ་ཧ། འཚོགས་མར་ན་མ་ཧི། སྤྱི་བོར་སྭཱ་ཧཱ་ཧུ། ཕྲག་གོང་གཉིས་སུ་བཽ་ཥ་ཊ་ཧེ། སྤྱན་གསུམ་ལ་ཧཱུྃ་ཧཱུྃ་ཧོ། ཡན་ལག་ཐམས་ཅད་ལ་ཕཊ྄་ཧཾ། ཡུམ་གྱི་ལྟེ་བར་ཨོཾ་བཾ། སྙིང་ཁར་ཧཾ་ཡཾ། ཁར་ཧྲིཾ་མོཾ། དཔྲལ་བར་ཧྲིཾ་ཧྲིཾ། སྤྱི་གཙུག་ཏུ་ཧཱུྃ་ཧཱུྃ། ཡན་ལག་ཐམས་ཅད་ལ་ཕཊ྄་ཕཊ྄། མིག་ཏུ་ཨོཾ། རྣ་བར་ཧཱུྃ། སྣ་ལ་ཁཾ། ལྕེ་ལ་ཨཾ། དཔྲལ་བར་ཏྲཾ། སྙིང་ཁར་ཧཾ་རྣམས་བསམས་ལ། ཐུགས་ཁའི་ས་བོན་གྱི་འོད་ཟེར་གྱིས་ཡེ་ཤེས་པ་དང་དབང་གི་ལྷ་ཚོགས་དང་བཅས་པ་སྤྱན་དྲངས། ཛཿཧཱུྃ་བཾ་ཧོ། ཞེས་བྱ་བ་སྟེ་དབང་བསྐུར། དྲི་མ་དག ཆུ་ལྷག་མ་ཡར་འཁྱིལ་བ་ལས་སྤྱི་བོར་བླ་མ་མི་བསྐྱོད་པའི་གཟུགས་ཅན་ཡུམ་དང་བཅས་པ། ཕྱག་རྒྱ་དྲུག་གིས་བརྒྱན་ཞིང་མཚན་དང་དཔེ་བྱད་ཀྱིས་སྤྲས་པ། དགྱེས་པའི་ཞལ་འཛུམ་བག་དང་བཅས་པར་བསམ་མོ། །བླ་མའི་རྣལ་འབྱོར་བསྒོམ་ཞིང་རྩ་སྦྱང་བ་ནི། གཉིས་མེད་ཡེ་ཤེས་ཆེན་པོ་ལས། །བརྩེ་བས་འགྲོ་རྣམས་རྗེས་འཛིན་ཕྱིར། །སྣ་ཚོགས་ཐབས་ཀྱིས་མཛད་པ་ཅན། །རྡོ་རྗེ་འཆང་ལ་ཕྱག་འཚལ་ལོ། །ཐེག་མཆོག་གསང་སྔགས་ཟབ་མོའི་དོན། །སྤྲོ་དང་སྡུད་པ་རང་དབང་ཉིད། །རྒྱལ་སྲས་ཀུན་གྱི་མཐུ་བོ་ཆེ། །རྡོ་རྗེ་འཛིན་ལ་ཕྱག་འཚལ་ལོ། །ཡི་དམ་ལྷ་ཡིས་རྗེས་སུ་བཟུང་། །ཟབ་དོན་གདམས་པའི་བཀའ་བབས་ཤིང་། །ཕྱག་རྒྱ་གཉིས་དང་ཡང་དག་ལྡན། །རི་ཁྲོད་དབང་ཕྱུག༴ དཀའ་སྤྱད་དཔལ་གྱི་རི་ལ་བྱོན། །མཐའ་ཡས་དངོས་གྲུབ་རྣམ་གཉིས་བརྙེས། །ཨ་ཝ་དྷུ་ཏིའི་རྣལ་འབྱོར་པ། །མཻ་ཏྲི་པ་ལ༴ རྣལ་འབྱོར་གསང་སྔགས་སྡོང་པོ་ལ། །སྐྱོན་བྲལ་ཕོ་ཉའི་ལམ་མཆོག་གྲུབ། །
རླུང་སེམས་དབང་ཐོབ་ཡོན་ཏན་རྫོགས། །ཏི་ཕུ་པ་ལ༴ སྲིད་པའི་ཉེས་པ་ཁྱད་དུ་བསད། །མན་ངག་མཆོག་གིས་རབ་ཏུ་བརྒྱན། །གྲུབ་པའི་དབང་ཕྱུག་རྗེ་བཙུན་མཆོག །རས་ཆུང་ཞབས་ལ༴ མཚུངས་མེད་བླ་མ་གུས་བརྟེན་ཞིང་། །ཚུལ་གནས་ཐོས་བསམ་མཐར་ཕྱིན་ཏེ། །སྒྱུ་མའི་བརྟུལ་ཞུགས་ལ་གནས་པ། །ལོ་དང་སུམ་པ༴ དམིགས་གཏད་མཚན་མའི་ཡུལ་ལས་འདས། །བརྗོད་བྲལ་རྟོགས་པའི་མངའ་བདག་ཉིད། །དཔལ་ལྡན་རྣལ་འབྱོར་དབང་ཕྱུག་མཆོག །གླིང་ཆེན་རས༴ བརྩེ་བའི་ཐུགས་ཀྱིས་གངས་ཅན་འདིར། །སྙིགས་དུས་འགྲོ་བའི་དཔལ་དུ་བྱོན། །སངས་རྒྱས་ཀུན་གྱི་སྤྲུལ་པའི་སྐུ། །གཙང་པ་རྒྱ་རས་ལ་ཕྱག་འཚལ། །བསྟན་པའི་རྒྱུད་འཛིན་གྲུབ་ཐོབ་ཟམ་མ་ཆད། །རྩོལ་མེད་ལྷུན་གྲུབ་ཐུགས་རྗེ་ཆེན་པོ་ཡིས། །སྙིགས་མའི་དུས་འདིར་འགྲོ་བ་འདྲེན་མཛད་པའི། །ཆོས་རྗེ་ཁུ་དབོན་ཞབས་ལ་ཕྱག་འཚལ་ལོ། །ཆོས་རྗེ་ཆོས་ཀྱི་རྒྱལ་པོ་འགྲོ་བའི་མགོན། །
མཁས་གྲུབ་མཁས་པའི་དབང་པོ་ཐམས་ཅད་མཁྱེན། །གངས་ཅན་རྣལ་འབྱོར་དབང་ཕྱུག་རིན་པོ་ཆེ། །རྒྱལ་དབང་ཆོས་རྗེའི་ཞབས་ལ་གསོལ་བ་འདེབས། །སངས་རྒྱས་ཀུན་འདུས་འཕྲིན་ལས་རྣམ་བཞི་ཡིས། །མ་ནོར་ལམ་སྟོན་སྟོང་ཉིད་སྙིང་རྗེ་ལྡན། །དེ་ཉིད་གདུལ་བྱའི་རྒྱུད་ལ་འགོད་མཛད་པའི། །ངག་དབང་ཆོས་ཀྱི་རྒྱལ་པོར་གསོལ་བ་འདེབས། །ཞེས་དང་། མ་ནམ་མཁའ་དང་མཉམ་པའི་སེམས་ཅན་ཐམས་ཅད། བླ་མ་སངས་རྒྱས་ཆོས་ཀྱི་སྐུ་ལ་སྐྱབས་སུ་མཆིའོ། །བླ་མ་ལོངས་སྤྱོད་རྫོགས་པའི༴ བླ་མ་ཐུགས་རྗེ་སྤྲུལ་པའི༴ བླ་མ་སངས་རྒྱས་རིན་པོ་ཆེ་ལ་སྐྱབས་སུ་མཆིའོ། །བློ་ཆོས་སུ་འགྲོ་བར། ཆོས་ལམ་དུ་འགྲོ་བར། ལམ་འཁྲུལ་པ་སེལ་བར། འཁྲུལ་པ་ཡེ་ཤེས་སུ་འཆར་བར་བྱིན་གྱིས་བརླབ་ཏུ་གསོལ། སྐུ་འགྱུར་བ་མེད་པ་བླ་མའི་སྐུ་ལ་གསོལ་བ་འདེབས། གསུང་འགག་པ་མེད་པ་བླ་མའི་གསུང་ལ་གསོལ་བ་འདེབས། ཐུགས་འཁྲུལ་པ་མེད་པ་བླ་མའི་ཐུགས་ལ་གསོལ་བ་འདེབས། ལུས་ལ་བླ་མའི་སྐུ་ཡིས་བྱིན་གྱིས་བརླབ་ཏུ་གསོལ། ངག་ལ་བླ་མའི་གསུང་གིས་བྱིན་གྱིས་བརླབ་ཏུ་གསོལ། སེམས་ལ་བླ་མའི་ཐུགས་ཀྱིས་བྱིན་གྱིས་བརླབ་ཏུ་གསོལ། ད་ལྟ་ཉིད་དུ༴ མྱུར་བ་ཉིད་དུ༴ འདུག་ས་འདི་རུ༴ ཕྱག་རྒྱ་ཆེན་པོའི་གནས་ལུགས་ཀྱི་རྟོགས་པ་ཁྱད་པར་ཅན་རྒྱུད་ལ་སྐྱེ་བར་བྱིན་གྱིས་བརླབ་ཏུ་གསོལ། བྱམས་དང་སྙིང་རྗེ་བྱང་ཆུབ་ཀྱི་སེམས་འབྱོངས་པར་བྱིན་གྱིས་བརླབ་ཏུ་གསོལ། འགྲོ་རྣམས་སྨིན་གྲོལ་གྱི་ལམ་ལ་འགོད་ནུས་པར་བྱིན་གྱིས་བརླབ་ཏུ་གསོལ། ཞེས་གསོལ་བ་བཏབ་པས། བླ་མ་ཡབ་ཡུམ་གྱི་སྦྱོར་མཚམས་ནས། བྱང་ཆུབ་ཀྱི་སེམས་བདེ་བ་བཅས་པ་སྤྱི་བོ་ཚངས་པའི་བུ་ག་ནས་དྷུ་ཏིའི་ནས་མར་བབས་པས་ལུས་ཀྱི་ནང་ཐམས་ཅད་ཟག་མེད་ཀྱི་བདེ་བས་ཁྱབ་པར་བསམ། བཞི་པ་རྩ་ལམ་སྦྱང་བ་ནི། སྣ་བུག་གཉིས་ནས་ཨཱ་ལི་དང་ཀ་ལི་པདྨ་ར་ག་ལྟར་དམར་བའི་ཕྲེང་བ། ཤིན་དུ་ཕྲ་བ་རྩ་གཉིས་ཀྱི་ལམ་ནས་བརྒྱུད་དེ་སྣ་སྒོ་ལ་ཐུག་གི་བར་གང་བར་བསྒོམ་ཞིང་། རླུང་འབྱུང་བའི་ཚེ་ཡིག་འབྲུ་རེ་རེ་ནས་རྒྱངས་རྒྱངས་ཕྱིར་འཐོན་པ་དང་ནང་དུ་རྔུབ་པའི་ཚེ། གཤང་གཅིའི་ལམ་གཉིས་ནས་བརྒྱུད་དེ་རྩ་སྦུབས་ཀྱི་ནང་ནས་ཐོགས་པ་མེད་པར་འོངས་ནས་ཕྱི་ནང་དུ་དམར་ཁོར་རོ་རོ་འཁོར་བ་ལ་དམིགས་པ་གཏད། རྩ་ཐིག་རླུང་གསུམ་གྱིས་ལམ་སྦྱངས་ནས་གནད་དུ་ཚུད་དེ་གེགས་གང་ཡང་མི་འབྱུང་ངོ་། །ཞེས་པའི་སྔོན་འགྲོ་རྒྱུ་སྐར་བདག་པོའི་འོད། །བླ་མ་ལྷ་ལམ་ཡངས་ལས་བྱུང་བ་རྣམས། །དང་པོའི་ལས་ཅན་ཀུ་མུད་རྒོད་པའི་ཕྱིར། །ནོར་འཁྲུལ་བཅོས་སླད་ཚོགས་རྣམས་སེལ་ཕྱིར་བཀོད། །འདི་ཡི་དགེ་བ་འོད་སྟོང་ལྡན་པ་ཡིས། །བདག་སོགས་འགྲོ་བློའི་མུན་པ་རབ་བསལ་ནས། །ཟུང་འཇུག་གདོད་མའི་དབྱིངས་སུ་སངས་རྒྱས་ཏེ། །ལུས་ཅན་མཐའ་དག་འདྲེན་པའི་དཔལ་དུ་ཤོག །ཅེས་པ་འདི་ཉིད། རང་གི་སློབ་མ་རྡོ་རྗེ་ཐེག་པའི་དོན་ལ་མོས་པ་འགའ་ཞིག་དང་། ཁྱད་པར། ངེས་དོན་གྱི་བདུད་རྩིས་ཡོངས་སུ་ཚིམ་པ་མིག་བཞི་པའི་དབོན་པོ་ཆོས་ཀྱི་བཤེས་གཉེན་གྱིས་བསྐུལ་བའི་ངོར། དཔལ་འབྲུག་པ་ཡབ་སྲས་ཀྱི་ཞབས་རྡུལ་སྤྱི་བོས་ལེན་ཞིང་། བྱ་ནག་གི་རིགས་ལ་སྐྱེས་པ་ཐེག་པ་མཆོག་གི་རྣལ་འབྱོར་པ་ཆོས་ཀྱི་གྲགས་པ། བཀྲ་ཤིས་ནོར་བུ་དབང་གི་རྒྱལ་པོའི་སྡེས། རྣམ་བྱུང་ཞེས་བྱ་ས་ཕོ་འབྲུག་གི་ལོའི་ཧོར་ཟླ་དང་པོའི་ཡར་ངོའི་བཟང་པོ། གཉིས་པ་ལ་བཀྲ་ཤིས་མཐོང་སྨོན་གྱི་ཆོས་གྲྭ་ཆེན་པོར་སྦྱར་བའི་ཡི་གེ་པ་ནི་བསོད་ནམས་ལྷའི་མིང་ཅན་ནོ། །འདིས་ཀྱང་བསྟན་པ་རིན་པོ་ཆེ་དར་ཞིང་རྒྱས་